## Obvezatne upute broj VII - o pravima i dužnostima promatrača nevladinih udruga i stranih promatrača

### NN 122/2011 (31.10.2011.), Obvezatne upute broj VII - o pravima i dužnostima promatrača nevladinih udruga i stranih promatrača

DRŽAVNO IZBORNO POVJERENSTVO REPUBLIKE HRVATSKE

2435

Na temelju članka 56. točka 3. u svezi članka 107. stavka 6. Zakona o izborima zastupnika u Hrvatski sabor (»Narodne novine« br. 120/11– pročišćeni tekst) Državno izborno povjerenstvo Republike Hrvatske utvrđuje

OBVEZATNE UPUTE BROJ VII

O PRAVIMA I DUŽNOSTIMA PROMATRAČA NEVLADINIH UDRUGA I STRANIH PROMATRAČA

I. PRAVO PROMATRANJA

1. Nevladine udruge koje su registrirane kao udruge koje djeluju na području nezavisnog promatranja izbornih postupaka i/ili promicanja ljudskih i građanskih prava, te strani promatrači imaju pravo pratiti izborni postupak, a napose promatrati provedbu izbora te rad izbornih povjerenstava i biračkih odbora na svim razinama.

II. DOZVOLA ZA PROMATRANJE

2. Zainteresirane nevladine udruge dužne su u roku od 8 dana od dana raspisivanja izbora zatražiti od Državnog izbornog povjerenstva Republike Hrvatske (dalje: Državno izborno povjerenstvo) dozvolu za promatranje rada izbornih povjerenstava i biračkih odbora.

3. Uz zahtjev za izdavanje dozvole udruga je dužna dostaviti presliku izvadaka iz Registra udruga.

4. Na temelju rješenja Državnog izbornog povjerenstva ovlaštene nevladine udruge dužne su, najkasnije 8 dana prije održavanja izbora, Državnom izbornom povjerenstvu dostaviti popis imena svojih ovlaštenih promatrača.

5. Državno izborno povjerenstvo pripremit će službene iskaznice za svakog ovlaštenog promatrača nevladinih udruga i dostaviti ih u sjedište nevladinih udruga najkasnije 3 dana prije održavanja izbora.

6. Ako Državno izborno povjerenstvo promatraču nevladinih udruga na temelju pravovremeno podnesenog zahtjeva nije pravovremeno izdalo službenu iskaznicu, tada će se taj promatrač legitimirati rješenjem Državnog izbornog povjerenstva kojim je nevladinoj udruzi odobreno promatranje izbornog postupka i odlukom ovlaštene osobe o imenovanju promatrača.

7. Strani promatrači dužni su u primjerenom roku prije održavanja izbora zatražiti od Državnog izbornog povjerenstva dozvolu za promatranje rada izbornih povjerenstava i biračkih odbora.

8. Stranom promatraču Državno izborno povjerenstvo izdavanjem službene iskaznice utvrđuje status promatrača.

III. PRAVA I OBVEZE PROMATRAČA NEVLADINIH UDRUGA

9. Promatrač nevladinih udruga je dužan:

– izbornom tijelu čiji rad namjerava promatrati predočiti službenu iskaznicu koju mu je izdalo Državno izborno povjerenstvo,

– nositi službenu iskaznicu vidljivo istaknutu za cijelo vrijeme promatranja izbornog postupka.

10. Promatraču nevladinih udruga je dopušteno:

– pratiti provođenje izbora tijekom čitavog izbornog postupka, a napose rad izbornih povjerenstava na svim razinama te rad biračkih odbora,

– nazočiti radu nadležnog izbornog povjerenstva za vrijeme održavanja sjednica,

– nazočiti radu biračkog odbora od pripremanja birališta prije otvaranja, za vrijeme glasovanja, prebrojavanja glasačkih listića, utvrđivanja rezultata glasovanja, i promatrati dostavu i predaju izbornih materijala biračkom odboru odnosno nadležnom izbornom povjerenstvu,

– dolaziti i odlaziti s biračkog mjesta, ne remeteći postupak glasovanja i rad biračkog odbora,

– upozoravati na uočene nepravilnosti i zahtijevati njihovo otklanjanje,

– davati obrazložene primjedbe na rad biračkog odbora usmeno na zapisnik o radu biračkog odbora ili pisano, koje se prilažu zapisniku o radu,

– dobiti potvrdu da je biračkom odboru predao pisanu, obrazloženu primjedbu na rad,

– dobiti prijepis ili presliku zapisnika o radu biračkog odbora čiji je rad promatrao.

11. Promatraču nevladinih udruga nije dopušteno:

– ometati rad izbornih tijela,

– odgovarati na eventualne upite birača, a u slučaju da mu se birač obrati, dužan je uputiti ga predsjedniku ili članu biračkog odbora,

– fotografirati, tonski ili video snimati rad izbornog tijela,

– nositi oznake, značke, fotografije, promotivni ili drugi materijal političkih stranaka odnosno udruga nacionalnih manjina, i kandidata, koji može utjecati na birače,

– na bilo koji drugi način aktivno ili pasivno utjecati na birače.

IV. PRAVA I OBVEZE STRANIH PROMATRAČA

12. Strani promatrači imaju sva prava i obveze kao i promatrači nevladinih udruga, izuzev:

– upozoravati na uočene nepravilnosti i zahtijevati njihovo otklanjanje; i

– davati obrazložene primjedbe na rad biračkog odbora usmeno na zapisnik o radu biračkog odbora ili pisano, koje se prilažu zapisniku o radu,

– dobiti potvrdu da je biračkom odboru predao pisanu, obrazloženu primjedbu na rad.

V. IZBORNA TIJELA

13. Izborna tijela dužna su promatračima nevladinih udruga i stranim promatračima omogućiti promatranje svog rada.

14. Izborno tijelo čiji rad se promatra ne smije isključiti promatranje, već smije samo ograničiti broj promatrača, ako nedostatak prostora ili drugi neotklonjivi razlozi ne dopuštaju istovremeno promatranje svim promatračima. Pri tome broj promatrača pojedine nevladine udruge ne smije biti manji od jednog promatrača.

15. Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela ovlašten je naložiti njegovo udaljavanje.

16. Birački odbor vodit će računa da se glasovanje provede neometano, uz puno poštivanje tajnosti glasovanja i sigurnosti birača. Ako je to nužno radi očuvanja reda i mira te radi nesmetanog odvijanja glasovanja, predsjednik izbornog tijela može zatražiti pomoć policije.

17. Birački odbor dužan je primiti pisanu primjedbu promatrača, priložiti je zapisniku o radu biračkog odbora i o tome izdati potvrdu.

VI. STUPANJE NA SNAGU

18. Ove Obvezatne upute stupaju na snagu danom objave u »Narodnim novinama«.

Klasa: 013-03/11-02/07

Urbroj: 507-11-01

Zagreb, 31. listopada 2011.

Predsjednik
Branko Hrvatin, dipl. iur., v. r.

Uputa, NN 122/2011-2435